Med blot fire kampe tilbage i grundspillet er kampen om placeringerne spidset til, og en sejr i dag mod Herlev Eagles var vigtig. Derfor var det da også ekstra svært for den skadede Kasper Jensen at kigge med fra sidelinjen. - Det er meget frustrerende. Det har været to lange måneder at komme igennem, siger backen Kasper Jensen. Han røg ud kort tid efter sæsonens start med en brækket fod. Og han har ikke været den eneste, der har været plaget af en skade. - Vi har været hårdt ramt. På et tidspunkt tænkte jeg godt nok, at nu må det her snart stoppe, siger træner Frederik Åkesson. Med få kampe tilbage i grundspillet er det tvivlsomt om Kasper Jensen kan hjælpe holdkammeraterne til en tredjeplads. - Skadesperioden har varet længere, end jeg regnede med. Men man må tage det sure med det søde. Jeg kommer snart tilbage igen, siger Kasper Jensen. Også hos træner Frederik Åkesson er der optimisme at spore. - Det begynder at lysne, siger han. Og selvom det begynder at lysne med hensyn til skader, var dagens kamp altså langt fra et lyspunkt. Se træner Frederik Åkessons reaktion i vores udsendelse 19.30.

Opsummering:
De var storfavoritter, men Aalborg Pirates måtte søndag se sig slået af Herlev Eagles. Og for især en spiller var det med en rigtig ærgerlig fornemmelse.